Traditionen tro var Jesperhus Blomsterpark fyldt med veteranbiler Kristi Himmelfartsdag, og det var lidt af et tilløbsstykke.

550 veteranbiler fyldte Jesperhus Blomsterpark på Kristi Himmelfartsdag. Og noget tyder på, at de gamle biler hitter – i hvert fald lagde flere end 6000 gæster vejen forbi parken på Mors. - Parken summede af liv, og der var en fantastisk stemning blandt gæsterne, siger arrangementchef Karin Nielsen. Selvom 550 veteranbiler er en god portion, kunne der have været flere. Knap 100 bilejere valgte at blive hjemme, fordi vejrudsigten bød på regn. Mors slap dog med et par byger. Udover at kigge på veteranbiler kunne de besøgende også gå på opdagelse i blomsterparkens 3000 kvadratmeter store indendørs junglezoo.